আদর্শ হিন্দু হোটেল

**আদর্শ হিন্দু হোটেল** বিখ্যাত কথাসাহিত্যিক বিভূতিভূষণ বন্দ্যোপাধ্যায় রচিত একটি সামাজিক উপন্যাস। এর প্রকাশকাল ১৯৪০। ইংরেজ সময়ের পটভূমিতে এ উপন্যাসে লেখক তৎকালীন ব্রাহ্মণ সমাজের একজন 'রাঁধুনী বামুন', হাজারি ঠাকুরের জীবনকথা সুনিপুণ ভাবে তুলে ধরেছেন।

## কাহিনী
হাজারি ঠাকুর, একজন মধ্যবয়সী বাঙালি ব্রাহ্মণ, উপন্যাসটির প্রধান চরিত্র। পেশায় তিনি রাঁধুনী, রানাঘাট স্টেশনের রেল বাজারে বেচু চক্রবর্তীর ছোট খাবার হোটেলে কাজ করেন। হোটেলের বিক্রেতারা প্রায়শই প্রতারণা করত, বিশেষ করে হোটেলের ঝি পদ্ম অহরহ হোটেলের খাবার চুরি করত। হাজারি ঠাকুর এগুলোর বিপক্ষে হলেও কেবল রাঁধুনী হওয়ায় তাঁর কিছু বলার অধিকার ছিল না । তাছাড়া পদ্ম ঝি তাঁকে সুযোগ পেলেই উপহাস ও অপমান করত। ফলে হাজারি ঠাকুর তাঁর নিজের হোটেল চালু করার স্বপ্ন দেখতে শুরু করেন।

ঘটনাক্রমে একদিন হোটেলের বাসন চুরি হয়ে যায় এবং পুলিশ নির্দোষ হাজারি ঠাকুরকে গ্রেপ্তার করে। একইসাথে তাঁর চাকরিও চলে যায়।

চোরের অপবাদ ঘাড়ে হতোদ্যম হাজারি ঠাকুর বেরিয়ে পড়েন ভাগ্যান্বেষণের আশায়। তবে তাঁর মনে অটুট থাকে নিজের একটি হোটেল খোলার স্বপ্ন। নতুন করে শুরু হয় হাজারি ঠাকুরের জীবনসংগ্রাম।

বহুদেশ ঘুরে অভিজ্ঞ হাজারি ঠাকুর নিজের মেয়ের মতন ঘোষ গোয়ালিনী কুসুম, গ্রামের অবস্থাপন্ন হরিচরণবাবুর মেয়ে অতসী এবং একজন অপরিচিত গৃহবধূর কাছ থেকে ঋণ নিয়ে অবশেষে নিজের হোটেল খুলতে সক্ষম হন। এখানে তিনি তাঁর নিষ্ঠা ও আন্তরিকতার সাথে যোগ করেন নিজের সর্বোচ্চ পরিশ্রম। ফলে সামান্য সময়ের মধ্যেই তার হোটেলটি এলাকার সবচেয়ে জনপ্রিয় হোটেলে পরিণত হয়।

উপন্যাসের শেষে হাজারি ঠাকুরের জনপ্রিয়তা রানাঘাট থেকে চারদিকে ছড়িয়ে পড়ে। বোম্বাইয়ের বিশাল হোটেল পরিচালনার জন্য ডাক পড়ে তাঁর। হাজারি ঠাকুর রওনা দেন বোম্বাইয়ের পথে, পেছনে পড়ে থাকে তার সংগ্রাম মুখর দিনগুলো।

## চরিত্রসমূহ

**হাজারি ঠাকুর** উপন্যাসের প্রধান চরিত্র। বাস্তববাদী, সহজ-সরল ও সৎ প্রকৃতির মানুষ। বয়স পঁয়তাল্লিশোর্ধ হলেও স্বপ্ন বাস্তবায়নে তাঁর দৃঢ়তা অটল। রাঁধুনি হিসেবে তিনি অতি খ্যাতিমান। গ্রাম বা শহর থেকে যারা রানাঘাটে আসত, প্রায় সবাই তাঁর হাতের রান্নার স্বাদ গ্রহণ করত। তিনি নিজের স্বপ্ন নিজস্ব হোটেল প্রতিষ্ঠা পূরণে অটল। নানা অপমান ও উপেক্ষা সহ্য করলেও কখনো খারাপ আচরণ করেননি। তাকে সবাই ‘বামুন ঠাকুর’ নামে ডাকত। ধর্মকর্মে ভক্তিপ্রাণ, মানবিক ও উদার। শেষ পর্যন্ত তাঁর হোটেল সুনামের শিখরে পৌঁছায় এবং দেশ-বিদেশে খ্যাতি ছড়িয়ে পড়ে।

**বেচু চক্রবর্তী** রানাঘাটের হোটেলের মালিক। হাজারি ঠাকুর প্রথম তাঁর হোটেলেই যোগ দেন। উচ্চবংশীয় পরিচয় থাকা সত্ত্বেও পারিবারিক অবমূল্যায়নের কারণে তিনি রানাঘাটে হোটেল খোলার সিদ্ধান্ত নেন। হোটেল পরিচালনায় পদ্মঝি তাঁর সহযোগিতা করে।

**পদ্ম ঝি** বেচু চক্রবর্তীর হোটেলের কর্মচারী। হোটেলের নানা ঘটনায় হাজারির প্রতি বিদ্বেষ প্রদর্শন করত। তবে তার চরিত্রে গোপন প্রেমের সম্পর্কও নিহিত ছিল, যা সে প্রকাশ করত না। উপন্যাসের শেষে সে নিজের ভুল উপলব্ধি করে।

**কুসুম** গ্রামের সরল, মমতাময় বিধবা মেয়ে। হাজারিকে পিতার মতো শ্রদ্ধা করত। মানবিক ও সহমর্মী চরিত্র।

**অতশী** গ্রামের ধনী পরিবারের মেয়ে। হাজারির স্বপ্নপূরণে অর্থ সহায়তা প্রদান করে।

**টেপী** হাজারির একমাত্র আদুরে কন্যা।

**বংশী**

**মতি চাকর**

## অভিযোজন
### আদর্শ হিন্দু হোটেল(চলচ্চিত্র)

১৯৫৭ সালে এই উপন্যাস অবলম্বনে একই নামে একটি বাংলা চলচ্চিত্র নির্মিত হয়। ছবিটি পরিচালনা করেছিলেন অর্ধেন্দু সেন।

## তথ্যসূত্র

## বহিঃসংযোগ
* 

বিষয়শ্রেণী:বাংলা ভাষার উপন্যাস
বিষয়শ্রেণী:বিভূতিভূষণ বন্দ্যোপাধ্যায়ের উপন্যাস
বিষয়শ্রেণী:১৯৪০-এর উপন্যাস
বিষয়শ্রেণী:বাংলা ভাষার ভারতীয় উপন্যাস
বিষয়শ্রেণী:২০শ শতাব্দীর ভারতীয় উপন্যাস